Okresná prokuratúra Partizánske 
Februárová 157, 958 01 Partizánske 	

Sp. zn. : Pv 352/13/3305	Partizánske, 13.12.2013
EEČ : 2-25-25-2013

U Z N E S E N I E

Trestná vec:	obvinený XXXXX 
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Partizánske
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 20. 06. 2013 v čase o 23.31 h v Partizánskom, časť Veľké Bielice, na ul. XXXXX prišiel k tam odparkovanému osobnému motorovému vozidlu zn. VW Passat, EČ: PE XXXXX, farby modrá metalíza, VIN: XXXXX na ktorom doposiaľ nezisteným predmetom prepichol 4 ks pneumatík, zn. Matador o rozmere 205/55 R16 91V, čím takto poškodenému XXXXX spôsobil škodu poškodením vo výške 247,12 € a následne dňa 25. 06. 2013 v presne nezistenom čase okolo 16.30 h prišiel v Partizánskom časť Veľké Bielice na ul. XXXXX k vchodovým dverám poškodenej XXXXX, ktoré z vonkajšej strany polial doposiaľ nezistenou horľavou látkou a zapálil, pričom tieto dvere zn. Exkluziv zospodu obhoreli spolu aj s vložkou zn. Tesa ES/IPC, čím poškodenej XXXXX spôsobil škodu poškodením vo výške 600,- €, a teda svojím konaním spôsobil celkovú škodu poškodením vo výške 847,12 €

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením policajta Obvodného oddelenia Policajného zboru, Okresného riaditeľstva PZ XXXXX  pod ČVS: XXXXX zo dňa 19.09.2013 bolo XXXXX podľa § 206 ods. 1 Trestného poriadku vznesené obvinenie pre prečin poškodzovania cudzej veci podľa § 245 ods. 1 Trestného zákona na tom skutkovom základe, ako je uvedený vo výroku tohto uznesenia.

Policajt si pre rozhodnutia o vznesení obvinenia zabezpečil všetky dôkazy potrebné pre objektívne posúdenie veci v zmysle § 2 ods. 10 Tr. por. Pri vydaní rozhodnutí o vznesení obvinenia vychádzal z dôkazného stavu podporeného dôkazmi zabezpečenými po začatí trestného stíhania, najmä  z výsluchu svedkov - poškodených, výsluchu svedkov a ďalšieho dôkazového materiálu obsiahnutého vo vyšetrovacom spise.

Na základe príkazu sudcu pre prípravné konanie Okresného súdu XXXXX, sp. zn. XXXXX zo dňa 26.09.2013, boli do konania pribratí, uznesením policajta Obvodného oddelenia Policajného zboru, Okresného riaditeľstva PZ XXXXX zo dňa 03.10.2012, dvaja znalci z odboru zdravotníctva a farmácie, odvetvia psychiatria na vyšetrenie duševného stavu obvineného.

Zo záverov písomne podaného znaleckého posudku č. XXXXX a č. XXXXX z odboru zdravotníctvo a farmácia, odvetvie psychiatria vypracovaného znalcami MUDr. XXXXX a MUDr. XXXXX vyplýva, že obvinený XXXXX v čase spáchania skutku trpel závažnou nevyliečiteľnou psychotickou chorobou - paranoidnou schizofréniou v štádiu dekompenzácie. Trpel vážnymi poruchami myslenia, konania, emotivity, jeho kontakt s realitou bol narušený. Konal pod vplyvom chorobných prejavov, ktoré nemohol nijako ovplyvniť. Táto choroba mala zásadný vplyv na ovládacie a rozpoznávacie schopnosti obvineného až do ich vymiznutia. Obvinený v čase spáchania skutku nevedel rozpoznať nebezpečenstvo, ani protiprávnosť svojho konania pre spoločnosť a nevedel svoje konanie ovládať, ani si svoje konanie neuvedomoval. Znalci ďalej uviedli, že pobyt obvineného z psychiatrického hľadiska aktuálne nie je pre spoločnosť nebezpečný a znalci mu odporúčajú uložiť ochranné psychiatrické liečenie ambulantnou formou. Obvinený je v súčasnej dobe len čiastočne schopný chápať zmysel trestného stíhania, čo je dôsledok schizofrénneho ochorenia.

Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak zákon neustanovuje inak.

Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Preskúmaním vyšetrovacieho spisu som zistil, že z vykonaného dokazovania, najmä zo znaleckého posudku znalcov z odboru psychiatrie, ktorí skúmali duševný stav obvineného  jednoznačne vyplýva, že v kritickom čase obvinený trpel duševnou chorobou - paranoidnou schizofréniou, v čase činu obvinený nebol schopný svoje konanie ovládať a nevedel rozpoznať nebezpečenstvo a protiprávnosť svojho konania pre spoločnosť.

Z vykonaného dokazovania teda jednoznačne vyplynulo, že obvinený XXXXX bol v čase spáchania skutku nepríčetný. 

Vzhľadom na zistené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Števík
prokurátor